เปิด‘บ่มเพาะหุ้นเจ๋ง’
กำหนดทุน20ล้านเปิดมา2ปีมีกำไรเฟ้นบริษัทภูธรมาปั้นเข้าตลาดหุ้น
2 เม.ย. 2555

กำหนดทุน20ล้านเปิดมา2ปีมีกำไรเฟ้นบริษัทภูธรมาปั้นเข้าตลาดหุ้น
“วรพล” เลขา ก.ล.ต.กดปุ่มเข็นบริษัทเด่นของแต่ละจังหวัดเข้าชิมลางตลาดทุน เปิดโครงการบ่มเพาะความแกร่ง ก่อนส่งประกวดเข้าตลาดหุ้นไทย 
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก่อนการเปิดเสรีอาเซียน (AEC) ธุรกิจไทยต้องแข็งแรง ซึ่ง ก.ล.ต.จะสนับสนุน โดยร่วมกับหน่วยงานหลายแห่ง อาทิ สภาอุตสาหกรรมแห่งประเทศไทย เปิดโครงการ “หุ้นใหม่ ความภูมิใจของจังหวัด” โดยมีวัตถุประสงค์ต้องการให้ธุรกิจเด่นหรือธุรกิจที่เป็นหน้าตาของแต่ละจังหวัด ต้องการแข่งขัน มีโอกาสเติบโตโดยอาศัยตลาดทุน เข้าร่วมโครงการดังกล่าว 
“เป้าหมายของโครงการนี้ ยังเผยแพร่ความรู้ตลาดทุนสู่ภูมิภาค ให้บริษัทไทยแข็งแกร่งพร้อมไปสู้กับการเปิดเสรีอาเซียน มีความรู้พื้นฐานทางการเงินและตลาดทุน และยังส่งเสริมให้คนในพื้นที่มีความรู้การลงทุน โบรกเกอร์ที่ลงพื้นที่ไปให้ความรู้ยังได้ลูกค้าใหม่ๆ เพิ่มขึ้น”นายวรพล กล่าว
สำหรับบริษัทที่เข้าโครงการบ่มเพาะ ต้องมีทุนจดทะเบียน 20 ล้านบาท เปิดดำเนินการมาแล้วไม่ต่ำกว่า 2 ปี และมีกำไรปีสุดท้ายที่ยื่นเข้าตลาด ไม่จำกัดธุรกิจ และจำนวนบริษัทที่เข้าโครงการ
ระหว่างที่บ่มเพาะคุณลักษณะจะมีที่ปรึกษาการเงินเข้าไปช่วยปรับปรุงโครงสร้างบริษัทและธุรกิจ และผู้สอบบัญชีเข้าไปดูระบบบัญชี ซึ่งค่าใช้จ่ายจะต่ำกว่าบริษัททั่วไป นอกจากนี้สถาบัน IOD จะจัดหลักสูตรสัญจรพิเศษบ่มเพาะกรรมการของบริษัท ซึ่งส่วนใหญ่เป็นลักษณะครอบครัวสู่การเป็นมืออาชีพมากขึ้น 
หลังจากที่บ่มเพาะกระทั่งมีคุณสมบัติเข้าตลาดหลักทรัพย์ และหรือตลาดหลักทรัพย์เอ็มเอไอได้ภายในปี 25562557 สำนักงาน ก.ล.ต.จะยกเว้นค่าธรรมเนียมการนำเสนอข้อมูล (ไฟลิง) ซึ่ง ก.ล.ต.และตลาดหลักทรัพย์จะลดค่าธรรมเนียมยื่นคำขอเหลือ 50% ของค่าธรรมเนียมปกติ 
“ก.ล.ต.ต้องการให้บริษัทไทยทั่วประเทศเกิดการตื่นตัวของธุรกิจ เกิดความเข้าใจตลาดทุน ปกป้องตลาดของตัวเองในพื้นที่ ปรับระบบครอบครัวสู่มืออาชีพ พร้อมก้าวไปรอบๆ ตลาดเพื่อนบ้าน เช่น ลาว พม่า เวียดนาม” 
นายวรพล กล่าวว่า ปัญหาใหญ่ของบริษัทต่างๆ ในต่างจังหวัด จากการลงพื้นที่สำรวจ พบว่าไม่มีการจัดธุรกิจส่วนใหญ่ทำมาตั้งแต่รุ่นปู่ รุ่นพ่อ แต่รุ่นลูกไม่สานต่อ ไม่เป็นมืออาชีพ ทำให้เสียโอกาสการเข้าตลาด 
รายงานข่าวจากชมรมวาณิชธนกิจ กล่าวว่า ชมรมอยู่ระหว่างรับสมาชิกที่สนใจเข้าร่วมโครงการ ซึ่งจะมีการแถลงเปิดตัวโครงการนี้ในวันที่ 3 เม.ย.นี้